ከዚህ በኋላ የአገር ህልውና ነው ከምንም በላይ ሊያሳስበን የሚገባው እንጂ የስልጣን ወይም የመንግስትነት ክብር አይደለም፡፡ ይህቺ አገር ህልውናዋን ጠብቃ እንዴት ወደፊት ትራመድ የሚለው ነው አሁን አንገብጋቢው ጥያቄ፡፡ ይሄ ጥያቄ ተስፋ እያገኘ ሲሄድ ደግሞ መንግስት በህዝብ ዘንድ አመኔታ ለማግኘት ማሞከር ይችላል፡፡ አንዱ ጥያቄና የሃገሪቱ ችግርም መንግሥት በህዝቡ ዘንድ ያለው አመኔታ ጉዳይ ነው፡፡ እስረኞችን ያለ ቅድመ ሁኔታ መፍታት ራሱ የህዝብ አመኔታ ወደ ማግኘቱ ሊወስደው ይችል ነበር፡፡ ሰሞኑን የተፈጠረውን አድማና ተቃውሞውንም ያስነሳው ይኸው የመንግሥት ግትር አቋም ነው፡፡ መንግሥት ከህዝቡ ጋር የሚታረቅበትን ዕድል ነው ለማግኘት መጣር አለበት፡፡ ቃል የገባኸውን አልፈፀምክም ወይም እየፈፀምክ አይደለም የሚል መልዕክት ነው ያለው የሰሞኑ አድማ፡፡ ይሄን መንግሥት መገንዘብና ግትርነቱን መመርመር አለበት፡፡ በሻሸመኔ ከኑሮ ውድነት ጋር በተያያዘ ጥያቄ ስለመቅረቡ መረጃ አለን፡፡ ይሄን መንግሥት ተረድቶ መፍትሄ ማበጀት አለበት፡፡
